
A Gazdasági Versenyhivatal szabályozói jellege a gyógyszerpiacon

Miért volt törvénysértő a TEVA állítása, hogy terméke jobb a Prostamol UNO-nál? Miért nem alakította úgy kereskedelmi gyakorlatát, hogy azzal ne tévessze meg a fogyasztókat? A gyógyszer gyártóknak, forgalmazóknak jogszabályi követelmények sokaságának kell megfelelniük. A technikai innováció folytán azonban kellően részletes jogalkotásra nincs mód, az elvont jogi normák, generálklauzulák pedig nehézséget okoznak a piaci szereplők számára a jogszerű magatartásuk kialakításában. Itt kap szerepet a GVH: a tisztességtelen kereskedelmi gyakorlat miatt indított egyedi eljárásokban e normákat tartalommal tölti ki, a vállalkozások magatartását jövőben is befolyásolni képes megállapításokat tesz. Ennek eredményeképp az egyedi normák normatív jellege felerősödik. A kérdésem, melyre a dolgozatomban is keresem a választ, az, hogy megállapítható-e a gyógyszerpiacon a GVH szabályozói jellege, és ez által tekinthetjük-e azt szabályozó hatóságnak?

A dolgozat elején a gyógyszerpiac sajátosságait, a reklámozható gyógyszerek körét mutatom be röviden, és kitérek arra, milyen sajátos szabályok vonatkoznak a fogyasztókra. Az Európai Unió jogharmonizációs törekvéseinek köszönhetően megalkotásra került a fogyasztókkal szembeni tisztességtelen kereskedelmi gyakorlat tilalmáról szóló 2008. évi XLVII. törvény, amelyre támaszkodva a tisztességtelenség fogalmát és a megtévesztő reklámokat ismertetem. Külön kiemelem, hogy az 1996. évi LVII. törvény (Tpvt.) a 2014-es módosítását követően miként szól az összehasonlító reklámról, majd a gyógyszerek forgalmazásával kapcsolatos követelményeket a 2006. évi XCVIII. törvény (Gyftv.) alapján ismertetem. Ezt követően az általam vizsgált hivatalról, a GVH-ról szólok.

A szabályozói jelleg vizsgálatának érdekében először a szabályozó hatóságokról általánosságban írok – különös hangsúlyt fektetve az eltérő hazai nézetek bemutatására. Vizsgálatom során kitérek arra, a GVH mennyiben felel meg a szabályozó hatóságokkal szemben támasztott szervezeti követelményeknek, majd joggyakorlaton keresztül világítok rá, hogy a GVH a versenyfelügyeleti eljárásában hozott ex post jellegű egyedi határozataival miként képes kvázi jogalkotásra. A következtetéseim levonásához versenyhivatali határozatok szövegelemzését hívtam segítségül.

Zárszóként összefoglalom, hogy véleményem szerint szabályozó hatóságnak tekinthető-e a gyógyszerpiacon a GVH, mind a szervezeti sajátosságaira, mind az ismertetett joggyakorlatra tekintettel.



